32001D0793
L 297/12
JURNALUL OFÍCIAL AL UNIUNII EUROPENE
DECIZIA COMISIEI
din 9 noiembrie 2001
de modificare a Deciziei 2000/585/CE privind importurile de carne de vânat sălbatic și de crescătorie cu pene din Argentina, Thailanda și Tunisia
[notificată cu numărul C(2001) 3410]
(Text cu relevanță pentru SEE)
(2001/793/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/494/CEE a Consiliului din 26 iunie 1991 privind condițiile de sănătate animală care reglementează schimburile intracomunitare și importurile din țări terțe de carne proaspătă de pasăre (1), astfel cum a fost modificată ultima dată prin Directiva 1999/89/CE (2), în special articolele 11, 12 și 14,
având în vedere Directiva 92/45/CEE a Consiliului din 16 iunie 1992 privind problemele de sănătate publică și animală referitoare la sacrificarea vânatului sălbatic și la introducerea pe piață a cărnii de vânat sălbatic (3), astfel cum a fost modificată ultima dată prin Directiva 97/79/CE (4), în special articolul 16 alineatele (2) și (3),
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de normele comunitare specifice prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (5), astfel cum a fost modificată ultima dată prin Decizia 1999/724/CE (6), în special articolul 10,
întrucât:
(1)
Anexa II la Decizia 2000/585/CE din 7 septembrie 2000 de stabilire a condițiilor de sănătate animală și publică și a certificărilor sanitar-veterinare pentru importurile de carne de vânat sălbatic și de crescătorie și de carne de iepure din țările terțe și de abrogare a Deciziilor 97/217/CE, 97/218/CE, 97/219/CE și 97/220/CE (7), astfel cum a fost modificată ultima dată prin Decizia 2001/736/CE (8), enumeră țările terțe care au dreptul să folosească certificatele pentru diferitele categorii de carne de vânat sălbatic sau de crescătorie.
(2)
În conformitate cu situația sănătății animale din diferite țări terțe, trebuie să fie îndeplinite condiții specifice care sunt reflectate de certificatele sanitar-veterinare.
(3)
Situația sănătății animale privind boala Newcastle la păsări s-a îmbunătățit în Argentina și Thailanda. Prin urmare, ar trebui să fie permisă introducerea cărnii de vânat sălbatic cu pene, iar cerințele pentru carnea de vânat de crescătorie cu pene ar trebui modificate pentru Argentina și Thailanda.
(4)
Inspecția efectuată în Tunisia în octombrie 2000 de către Comisie a arătat că starea sănătății animale în sectorul păsărilor și controlul acesteia sunt satisfăcătoare. Rezultatele acestei inspecții și garanțiile primite permit autorizarea introducerii în Comunitate a cărnii de vânat cu pene din Tunisia.
(5)
Se profită de această ocazie pentru a se corecta o greșeală în modelul J de certificat pentru carnea de „mistreț”.
(6)
Decizia 2000/585/CE ar trebui, prin urmare, să fie modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent veterinar.
ADOPTĂ PREZENTA DECIZIE:
Articolul 1
(1) Anexa II la Decizia 2000/585/CE se înlocuiește cu textul din anexa I la prezenta decizie.
(2) La anexa III la Decizia 2000/585/CE, modelul J de certificat se înlocuiește cu textul modelului din anexa II la prezenta decizie.
Articolul 2
Prezenta decizie se aplică importurilor de carne de vânat sălbatic sau de crescătorie de la data de 1 decembrie 2001.
Articolul 3
Prezenta decizie se adresează statelor membre.
Adoptată la Bruxelles, 9 noiembrie 2001.